ปี่แก้วนางหงส์

ปี่แก้วนางหงส์ เป็นบทประพันธ์ของ เสน่ห์ โกมารชุน แนวพีเรียด ดราม่า สร้างเป็นละครโทรทัศน์ 2 ครั้งด้วยกัน

ครั้งแรกสร้างเมื่อปี พ.ศ. 2550 บทโทรทัศน์โดย โอฬาร์กร กำกับการแสดงโดย ผิน เกรียงไกรสกุล ผลิตโดย บริษัท อาร์เอส จำกัด (มหาชน) ออกอากาศทุกวันศุกร์ – อาทิตย์ เวลา 20.30 - 22.30 น. ทาง สถานีวิทยุโทรทัศน์ไทยทีวีสีช่อง 3 นำแสดงโดย วรเวช ดานุวงศ์, อิศริยา สายสนั่น, ดนัย จารุจินดา, ชิดจันทร์ รุจิพรรณ และนักแสดงชั้นนำอีกมากมาย เริ่มตอนแรกวันที่ 14 ธันวาคม พ.ศ. 2550 – 19 มกราคม พ.ศ. 2551

ครั้งที่สองสร้างในปี พ.ศ. 2561 บทโทรทัศน์โดย บลูลาวา กำกับการแสดงโดย เมธี เจริญพงศ์ ผลิตโดย บริษัท เมคเกอร์ เจ กรุ๊ป จำกัด ออกอากาศทุกวันพุธ – พฤหัสบดี เวลา 20.20 - 22.50 น. ทาง สถานีวิทยุโทรทัศน์ไทยทีวีสีช่อง 3 นำแสดงโดย วรินทร ปัญหกาญจน์, ราณี แคมเปน, อเล็กซานเดอร์ เรนเดลล์, สุภัสสรา ธนชาต และนักแสดงชั้นนำอีกมากมาย เริ่มตอนแรกวันที่ 31 ตุลาคม พ.ศ. 2561 – 6 ธันวาคม พ.ศ. 2561

ในยุคสมัยที่บ้านเมืองถูกครอบงำด้วยวัฒนธรรมตะวันตกจนศิลปะไทยหลายแขนงถูกกลืนหายไป ไม่เว้นแม้แต่วงมโหรีของพระยาพิชัยเดชาผู้สืบทอดศิลปะดนตรีไทยถูกทางการสั่งให้ยุบวง ท่านพระยาจึงส่งนายพ่วงและแม่เพียร หัวหน้าวงและลูกวงกลับปากน้ำโพ ก่อนไปพิกุล ลูกสาวนายพ่วงได้สร้างสัมพันธ์รักกับคุณราชลูกชายคนเดียวของท่านพระยา ที่มีนิสัยเจ้าชู้ กะล่อน เช่นเดียวกับสิน มือฆ้องประจำวงที่แอบรักพิกุลอยู่ แต่เอื้อย ลูกสาวแม่สุด หลงรักสิน ท่านพระยาเบื่อความเจ้าชู้ของคุณราชจึงจับแต่งงานกับสารภี ลูกสาวคนโตของเจ๊กพ้ง เมื่อคุณราชรู้ก็ให้นายมุดบ่าวคนสนิทพาหนีไปบ้านนายพ่วง คุณราชโกหกนายพ่วงว่าพ่อส่งมาเรียนดนตรีเพราะคุณราชอยากเป็นเจ้าของพิกุล ถึงกับยอมสาบานว่าหากตนหมดรักพิกุลวันใดขอให้ฟ้าผ่าตาย

คุณราชรู้ว่าสินแอบรักพิกุลอยู่จึงแกล้งด้วยการขอเล่นฆ้องแทนสิน อ่ำ และอ้น เพื่อนสนิทของสินไม่พอใจ หาทางทำร้ายคุณราช นายพ่วงโกรธมากที่รู้ว่าพิกุลรักกับคุณราช ต่างกับแม่เพียรที่อยากได้เขยเป็นลูกพระยา ท่านหญิงเกสรกลัวจะได้สะใภ้เป็นลูกบ่าวจึงบังคับให้สินแต่งงานกับพิกุล สินพยายามเตือนพิกุลเรื่องความเจ้าชู้ของคุณราชแต่พิกุลไม่เชื่อ คุณราชโกหกพิกุลว่าถูกพ่อบังคับให้แต่งงานทำให้พิกุลใจอ่อนยอมเป็นของคุณราช ท่านหญิงไม่อยากได้สารภีเป็นสะใภ้ จึงถูกสารภีกับสาวใช้ฆ่าตาย โยนศพทิ้งน้ำแล้วโยนความผิดให้พิกุล ก่อนจะไปบีบบังคับให้คุณราชแต่งงานกับเธอ

วันแต่งของคุณราชกับสารภี ท่านพระยาสั่งให้พิกุลเป่าปี่แก้วกล่อมหอ ความผิดหวังทำให้พิกุลเป่าปี่แก้วจนกระอักเลือดตาย สินโมโหตามไปสาปแช่งคุณราชที่ทรยศต่อความรัก ขาดคำฟ้าผ่าใส่ร่างคุณราชจนตาย สารภีก็จมน้ำตาย สินหัวใจสลายฝังร่างพิกุลไว้พร้อมกับปี่แก้วไว้ที่ต้นพิกุลที่ที่คุณราชหลอกให้เธอไปรอในวันที่เขาเข้าหอ สินไปบวชไถ่บาป บ้านของนายพ่วงถูกท่านพระยาส่งคนมาเผา ด้วยความแค้นที่ต้องเสียลูกชาย ไม่มีวงมโหรีอีกต่อไป จะมีก็แต่เสียงปี่แก้วที่ยังดังโหยหวนอยู่ทุกค่ำคืนที่ท่าน้ำใต้ต้นพิกุล

พ.ศ. 2550 นิราช นักกฎหมายหนุ่มหมั้นกับนิสา 2 ปีแล้วแต่ยังไม่ได้แต่งงานเพราะยุ่งกับงาน นิราชสัญญาว่าหลังจากสร้างสะพานที่บางนางหงส์เสร็จจะแต่งงานกันทันที นิราชมาที่บางนางหงส์เพื่อเจรจากับชาวบ้านที่ต่อต้านการสร้างสะพาน นิราชมาพักอยู่ที่บ้านกำนันบุญนำ กำนันเตือนให้ระวังสินธร หัวโจกที่ต่อต้านการสร้างสะพาน นิราชมายืนใต้ต้นพิกุลเสียงปี่แก้วทำให้นิราชปวดหัวหมดสติ ฟื้นขึ้นมาก็เจอนายพ่วงที่เป็นผีเฝ้าอยู่ที่เรือนพิกุลแสดงท่าทีไม่พอใจ แถมยังโดนวิญญาณผีวงมโหรีรุมทำร้ายแต่ผีพิกุลออกมาห้ามไว้ ผีพิกุลดีใจคิดว่าคุณราชกลับมาหาตนจึงพยายามใช้ปี่แก้วเป่ามนต์ใส่ทำให้เขาหลงรักและอยู่ด้วยกันในเรือนพิกุลหลังนั้น พอได้สติเขาก็รีบหนีกลับมาบ้านกำนัน

กำนันบุญนำมีลูกสาว 2 คนคือ ปลายรุ่งกับสร้อยสาย ในอดีตชาติทั้งคู่คือหญิงเดือนกับหญิงดาวที่ตกหลุมรักคุณราช แต่ชาตินี้ปลายรุ่งกลายเป็นบ้าเพราะถูกผีแม่เพียรเล่นงานแต่ก็ยังมีท่าทีหลงรักนิราชอยู่เหมือนเดิม นิราชไปที่เรือนพิกุลเพื่อคุยกับเจ้าของบ้านเพราะต้องสร้างสะพานตรงจุดนั้น แต่พอไปถึงเขาก็ถูกผีพิกุลทำให้เขาติดอยู่ที่เรือนแห่งนั้นและต้องค้างคืนที่นั่น นิราชได้ยินเสียงมโหรีเล่นกันกลางดึกจึงออกมาดูเห็นผีพิกุลทะเลาะกับผีนายพ่วงผีแม่เพียร นิราชติดอยู่ในเรือนพิกุลไม่สามารถออกมาได้ นับวันยิ่งถูกมนต์สะกดของพิกุลจนเลอะเลือน เล่นดนตรีคู่กับพิกุลอย่างมีความสุขท่ามกลางความอาฆาตพยาบาทของเหล่าวิญญาณที่จะฆ่านิราชทุกครั้งที่พิกุลเผลอ

สินธรเห็นนิราชอยู่ในเรือนพิกุลแต่เรียกเท่าไหร่ก็ไม่ได้ยิน กำนันบุญนำจึงบุกเข้าไปช่วยแต่ถูกทำร้ายจนตกเรือน นิสาเป็นห่วงนิราชจึงไปหาแม่ชีที่วัด แม่ชีนั่งสมาธิถึงนิราชรู้ว่าเขากำลังตกอยู่ในอันตราย นิสาจึงไปหาเขาที่บางนางหงส์ สร้อยสายไม่พอใจที่รู้ว่านิสาเป็นคู่หมั้นของนิราชจึงหลอกให้ไปที่เรือนพิกุล ผีพิกุล, ผีชบา และผีพุดกรอง อดีตชาติถูกสารภีเล่นงานชาตินี้จึงเอาคืนนิสาอย่างสาสม สินธรช่วยนิราชออกมาได้ ส่วนนิสาถูกขังทรมานสมกับความเลวของเธอเมื่อชาติก่อน

สินธรเล่าให้นิราชฟังว่า หลวงตาสินสั่งให้เขามาหาของรักที่เรือนพิกุลแต่ยังหาไม่เจอ แม่ชีภาวนาจิตจึงพบว่าชาติที่แล้วนิราชกับนิสาร่วมกันก่อกรรมไว้ที่เรือนพิกุล แม่ชีขอให้ผีพิกุลละความพยาบาทแต่ไม่สำเร็จถูกผีพิกุลทำร้ายจนกระอักเลือดตาย นิราชแกล้งทำเป็นหลงมนต์ของพิกุลเพื่อให้สินธรไปตามหานิสา แต่เขาก็ถูกผีพิกุลจับได้ ผีพิกุลโกรธมากคิดว่าเขาโกหกเธอเหมือนชาติก่อนจึงทำร้ายเขาอย่างสาสม นิราชยอมให้ผีพิกุลทำร้ายเพื่อถ่วงเวลาให้สินธรพานิสาหนี กำนันบุญนำมาเผาเรือนพิกุล นิราชได้รู้ถึงสิ่งที่ทำไว้ในอดีตชาติกับพิกุลจึงขอรับกรรมอยู่ในเรือนพิกุลแห่งนี้ ส่วนวิญญาณวงมโหรีตนอื่นๆ ถูกสินธรพาไปปลดปล่อยวิญญาณได้ไปผุดไปเกิด ยกเว้นพิกุลที่ได้ใช้ชีวิตในโลกวิญญาณอยู่กับคุณราชอยู่ในเรือนพิกุลแห่งนั้นต่อไป